《寿虞丞相 其四》
宋代·员兴宗

命圭相印锡元勋，天子龙飞第八春。昨夜老人推甲子，明朝宝牒换庚寅。

壶中日月胚胎久，掌上乾坤把握新。二十四年黄閤样，坐看霜雪到松筠。

作者简介：隆州仁寿人，字显道，仕前居九华山，号九华。高宗绍兴二十七年进士。荐除教授。召试，擢著作郎、国史编修、实录检讨官。所上奏议，大抵毅然抗论，指陈时弊。孝宗乾道中，疏劾贵幸，中谗去职，侨居润州而终。多与张栻、陆九渊诸学人书简往复。有《采石战胜录》、《辩言》、《九华集》。